İ.Əkbərli. Təşəkkür edirəm, cənab Sədr. Mən seçicilərimizin xahişi ilə “Azərenerji”nin yerlərdə abonentlər üçün yaratdığı çox ciddi bir problemi sizin nəzərinizə çatdırmaq istəyirəm. Məlumdur ki, indi yerlərdə elektrik xətlərinin yenidən qurulması prosesi gedir. Ümid edirik ki, yerlərdə kabelləşdirmə və mənzillərin müasir sayğaclarla təmin edilməsi, nəhayət ki, ölkə əhalisinin fasiləsiz elektrik enerjisi ilə təmin edilməsinə imkan verəcək. Ancaq çox təəssüf ki, “Azərenerji”nin regional təşkilatları bu layihənin icrasından da qanunsuz yolla pul toplanması üçün istifadə etməyə ba-şlamışdır. Yerlərdə köhnə sayğaclar kütləvi şəkildə dəyişdirilərkən guya abonentlərin 2007-ci ildən bəri elektrik şəbəkəsinə böyük məbləğdə pul borclu olmaları haqqında iddialar irəli sürülür və bu pullar ödənilməyincə həmin mənzillər qaranlıqda saxlanılır. Kim 2007-ci ildən bəri ödəmə qəbzlərini saxlaya bilibsə, borclu olmadığını sübut edir və evində işığını yandıra bilir. Pulu ödəməyinə baxmayaraq, keçən üç ilin qəbzlərini saxlaya bilməyənlər isə borclu vəziyyətinə salınır və onların adına yazılan pulu ödəyənə qədər qaranlıqda yaşamağa məcbur edilirlər.